P9_TA(2021)0369

Approċċ ġdid tal-istrateġija marittima għall-Atlantiku

Riżoluzzjoni tal-Parlament Ewropew tal-14 ta' Settembru 2021 dwar approċċ ġdid tal-istrateġija marittima għall-Atlantiku (2020/2276(INI))

(2022/C 117/04)

Il-Parlament Ewropew,

— wara li kkunsidra l-Artikoli 174, 225 u 349 tat-Trattat dwar il-Funzjonament tal-Unjoni Ewropea,

— wara li kkunsidra l-komunikazzjoni tal-Kummissjoni tat-23 ta' Lulju 2020 bit-titolu “Approċċ ġdid tal-istrateġija marittima għall-Atlantiku – Pjan ta' azzjoni għall-Atlantiku 2.0: Pjan ta' azzjoni aġġornat għal ekonomija blu sostenibbli, reżiljenti u kompetittiva fiż-żona tal-Atlantiku tal-Unjoni Ewropea”(COM(2020)0329),

— wara li kkunsidra l-komunikazzjoni tal-Kummissjoni tal-20 ta' Mejju 2020 bit-titolu “Strateġija tal-UE għall-Bijodiversità għall-2030: Inreġġgħu n-natura lura f'ħajjitna” (COM(2020)0380),

— wara li kkunsidra l-Ftehim adottat fil-21 Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima (COP 21) f'Pariġi fit-12 ta' Diċembru 2015 (il-Ftehim ta' Pariġi) (1),

— wara li kkunsidra l-komunikazzjoni tal-Kummissjoni tal-11 ta' Diċembru 2019 bit-titolu “Il-Patt Ekoloġiku Ewropew” (COM(2019)0640),

— wara li kkunsidra r-riżoluzzjoni tiegħu tal-15 ta' Jannar 2020 dwar il-Patt Ekoloġiku Ewropew (2),

— wara li kkunsidra l-ewwel pjan ta' azzjoni għall-Atlantiku tat-13 ta' Mejju 2013 (COM(2013)0279) u r-rieżami ta' nofs it-terminu tat-23 ta' Frar 2018 dwaru (SWD(2018)0049),

— wara li kkunsidra l-istrateġiji tal-UE tal-10 ta' Ġunju 2009 għar-reġjun tal-Baħar Baltiku (COM(2009)0248), tat-8 ta' Diċembru 2010 għar-Reġjun tad-Danubju (COM(2010)0715), tat-28 ta' Lulju 2015 għar-Reġjun tal-Alpi (COM(2015)0366) u tas-17 ta' Ġunju 2014 għar-Reġjun Adrijatiku u Joniku (COM(2014)0357), u r-riżoluzzjonijiet tiegħu dwar dawk l-istrateġiji (3),

— wara li kkunsidra l-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (4),

— wara li kkunsidra d-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni tal-ħabitat naturali u tal-fawna u l-flora selvaġġa (id-Direttiva dwar il-Ħabitats) (5) u d-Direttiva 2009/147/KE tal-Parlament Ewropew u tal-Kunsill tat-30 ta' Novembru 2009 dwar il-konservazzjoni tal-għasafar selvaġġi (id-Direttiva dwar l-Għasafar) (6),

— wara li kkunsidra r-riżoluzzjoni tiegħu tas-16 ta' Jannar 2020 dwar il-15-il laqgħa tal-Konferenza tal-Partijiet (COP15) għall-Konvenzjoni dwar id-Diversità Bijoloġika (7),

— wara li kkunsidra r-Regolament (UE) 2021/1060 tal-Parlament Ewropew u tal-Kunsill tal-24 ta' Ġunju 2021 li jistipula dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew Plus, il-Fond ta' Koeżjoni, il-Fond għal Tranżizzjoni Ġusta u l-Fond Ewropew għall-Affarijiet Marittimi, is-Sajd u l-Akkwakultura u r-regoli finanzjarji għalihom u għall-Fond għall-Ażil, il-Migrazzjoni u l-Integrazzjoni, il-Fond għas-Sigurtà Interna u l-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi (8),

— wara li kkunsidra r-Regolament (UE) 2021/1059 tal-Parlament Ewropew u tal-Kunsill tal-24 ta' Ġunju 2021 dwar dispożizzjonijiet speċifiċi għall-mira tal-kooperazzjoni territorjali Ewropea (Interreg) appoġġata mill-Fond Ewropew għall-Iżvilupp Reġjonali u mill-istrumenti ta' finanzjament estern (9),

— wara li kkunsidra r-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (10),

— wara li kkunsidra l-Proposta għal Regolament tal-Parlament Ewropew u tal-Kunsill tat-12 ta' Ġunju 2018 dwar il-Fond Ewropew għall-Affarijiet Marittimi u s-Sajd u li jħassar ir-Regolament (UE) Nru 508/2014 tal-Parlament Ewropew u tal-Kunsill (COM(2018)0390),

— wara li kkunsidra r-riżoluzzjoni tiegħu tat-28 ta' Novembru 2019 dwar l-emerġenza klimatika u ambjentali (11),

— wara li kkunsidra l-opinjoni tal-Kumitat Ewropew tar-Reġjuni tad-19 ta' Marzu 2021 dwar il-komunikazzjoni tal-Kummissjoni bit-titolu “Approċċ ġdid tal-istrateġija marittima għall-Atlantiku – Pjan ta' azzjoni għall-Atlantiku 2.0: Pjan ta' azzjoni aġġornat għal ekonomija blu sostenibbli, reżiljenti u kompetittiva fiż-żona tal-Atlantiku tal-Unjoni Ewropea”,

— wara li kkunsidra r-riżoluzzjoni tiegħu tal-25 ta' Marzu 2021 dwar l-istabbiliment ta' strateġija tal-UE għal turiżmu sostenibbli (12),

— wara li kkunsidra r-rapport tal-Bord tal-Missjoni tal-Kummissjoni dwar l-Oċeani, Ibħra, Ilmijiet Kostali u Interni f'Saħħithom tal-21 ta' Settembru 2020 bit-titolu “Mission Starfish 2030: Restore our Ocean and Waters” (Missjoni Stilla tal-Baħar 2030: Nirrestawraw l-Oċean u l-Ilmijiet Tagħna),

— wara li kkunsidra l-konklużjonijiet tal-Kunsill tal-5 ta' Ġunju 2019 dwar l-implimentazzjoni tal-Istrateġiji Makroreġjonali tal-UE,

— wara li kkunsidra r-riżoluzzjoni tiegħu tad-9 ta' Marzu 2011 dwar l-istrateġija tal-UE għar-reġjun tal-Atlantiku (13),

— wara li kkunsidra r-riżoluzzjoni tiegħu tat-13 ta' Settembru 2012 dwar l-istrateġija għar-reġjun tal-Atlantiku fil-qafas tal-politika ta' koeżjoni tal-Unjoni (14),

— wara li kkunsidra r-rapport tal-Kummissjoni tal-20 ta' Mejju 2014 dwar il-governanza tal-istrateġiji makroreġjonali (COM(2014)0284),

— wara li kkunsidra l-komunikazzjoni tal-Kummissjoni tas-26 ta' Jannar 2011 dwar politika reġjonali li tikkontribwixxi għat-tkabbir sostenibbli fl-Ewropa 2020 (COM(2011)0017),

— wara li kkunsidra d-Direttiva 2014/52/UE tal-Parlament Ewropew u tal-Kunsill tas-16 ta' April 2014 li temenda d-Direttiva 2011/92/UE dwar il-valutazzjoni tal-effetti ta' ċerti proġetti pubbliċi u privati fuq l-ambjent (15),

— wara li kkunsidra l-komunikazzjoni tal-Kummissjoni tas-17 ta' Mejju 2021 bit-titolu “Approċċ ġdid għal ekonomija blu sostenibbli fl-UE – It-trasformazzjoni tal-Ekonomija Blu tal-UE għal Futur Sostenibbli” (COM(2021)0240),

— wara li kkunsidra d-Direttiva 2008/56/KE tal-Parlament Ewropew u tal-Kunsill tas-17 ta' Ġunju 2008 li tistabbilixxi qafas għal azzjoni komunitarja fil-qasam tal-politika tal-ambjent marin (Direttiva Kwadru dwar l-Istrateġija Marina) (16),

— wara li kkunsidra d-Direttiva 2007/60/KE tal-Parlament Ewropew u tal-Kunsill tat-23 ta' Ottubru 2007 dwar il-valutazzjoni u l-immaniġġjar tar-riskji tal-għargħar (17),

— wara li kkunsidra d-Direttiva 2001/42/KE tal-Parlament Ewropew u tal-Kunsill tas-27 ta' Ġunju 2001 dwar l-istima tal-effetti ta' ċerti pjanijiet u programmi fuq l-ambjent (18),

— wara li kkunsidra l-istudju mid-Direttorat Ġenerali għall-Politiki Interni tiegħu (Dipartiment Tematiku B: Politiki Strutturali u ta' Koeżjoni) tal-15 ta' Jannar 2015 bit-titolu “Rwol ġdid tal-Makroreġjuni fil-Kooperazzjoni Territorjali Ewropea”,

— wara li kkunsidra l-Artikolu 54 tar-Regoli ta' Proċedura tiegħu,

— wara li kkunsidra l-opinjoni tal-Kumitat għat-Trasport u t-Turiżmu kif ukoll dik tal-Kumitat għas-Sajd,

— wara li kkunsidra r-rapport tal-Kumitat għall-Iżvilupp Reġjonali (A9-0243/2021),

A. billi ż-żona tal-Atlantiku hija affettwata serjament mill-impatt soċjoekonomiku tal-COVID-19 u l-effetti negattivi tal-Brexit;

B. billi ż-żona tal-Atlantiku hija l-akbar baċir tal-baħar fl-Unjoni Ewropea;

C. billi t-turiżmu kostali u marittimu huwa sors ewlieni ta' impjiegi għar-reġjuni tal-Atlantiku u qed isofri b'mod partikolari mill-kriżi soċjoekonomika kkawżata mill-pandemija tal-COVID-19;

D. billi l-kriżi klimatika u ż-żieda fil-livelli tal-baħar għandhom konsegwenzi kbar għall-kosti marittimi u l-gżejjer kollha fiż-żona tal-Atlantiku, li l-ambjent tagħhom, kemm dak tal-art kif ukoll dak tal-baħar, huwa fraġli u uniku;

E. billi ż-żona tal-Atlantiku tal-UE tinkludi Madeira, l-Azores, il-Gżejjer Kanarji, il-Gujana Franċiża, Martinique, Guadeloupe u Saint Martin bħala reġjuni ultraperiferiċi (ORs), u billi l-pjan ta' azzjoni l-ġdid għall-Atlantiku għandu jkun immirat lejn dawn ir-reġjuni kollha filwaqt li titrawwem kooperazzjoni mill-qrib mal-pajjiżi u t-territorji extra-Ewropej (OCTs) tal-Atlantiku u l-pajjiżi tal-Atlantiku li mhumiex fl-UE u r-reġjuni tagħhom;

F. billi fl-2015, il-PDG totali taż-żona tal-Atlantiku kien ta' EUR 2 175 biljun, li jirrappreżenta 15 % tal-PDG tal-UE (19);

G. billi l-istrateġija għall-Atlantiku għandha tinkludi flussi ta' skambju tanġibbli u intanġibbli mal-OCTs tal-Atlantiku u pajjiżi mhux tal-UE, filwaqt li r-reġjuni tal-Atlantiku tal-UE, inklużi r-reġjuni ultraperiferiċi, jittieħdu bħala l-bażi tagħha;

H. billi l-istrateġija l-ġdida tal-UE għall-bijodiversità għall-2030, ir-rieżami tad-Direttiva dwar l-Enerġija Rinnovabbli (20) u l-ekonomija blu huma elementi ewlenin fit-tranżizzjoni lejn ekonomija effiċjenti ħafna fl-użu tal-enerġija u bbażata għalkollox fuq sorsi rinnovabbli, inklużi kriterji ta' sostenibbiltà msaħħa;

I. billi l-oċeani għandhom rwol fundamentali fl-adattament għat-tibdil fil-klima;

J. billi oċeani b'saħħithom u l-preservazzjoni u r-restawr tal-ekosistemi tagħhom huma essenzjali għall-bniedem bħala regolaturi klimatiċi, produtturi ta' mill-inqas nofs l-ossiġenu fl-atmosfera tad-dinja, ospitanti tal-bijodiversità, riżorsa għas-sigurtà globali tal-ikel u għas-saħħa tal-bniedem, u riżorsa ta' attivitajiet ekonomiċi inklużi s-sajd, it-trasport, il-bini tal-bastimenti, il-kummerċ, it-turiżmu, il-gastronomija, l-enerġija rinnovabbli, ir-riċerka u l-prodotti tas-saħħa;

K. billi l-Istrateġija “Mill-Għalqa sal-Platt” għandha l-għan li timplimenta sistema alimentari ġusta, sana u tajba għall-ambjent;

L. billi l-portijiet u t-trasport għandhom rwol ewlieni fil-promozzjoni tal-iżvilupp sostenibbli u għat-tranżizzjoni lejn ekonomija mingħajr karbonju u bbażata fuq l-enerġija rinnovabbli;

M. billi s-settur marittimu tal-UE għandu jikkontribwixxi wkoll biex jiġu indirizzati t-telfien tal-bijodiversità u d-degradazzjoni ambjentali, u għall-objettivi tal-istrateġija l-ġdida tal-UE għall-bijodiversità għall-2030;

N. billi l-Pjan ta' Azzjoni għall-Atlantiku 2.0 rivedut għandu jisfrutta l-potenzjal tal-ekonomija blu fir-reġjun tal-Atlantiku, filwaqt li jippreserva l-ekosistemi marini u jikkontribwixxi għall-għall-adattament u l-mitigazzjoni tat-tibdil fil-klima;

O. billi l-edukazzjoni u t-taħriġ ta' ħiliet blu, proġetti ta' riċerka konġunti, u s-sensibilizzazzjoni tal-pubbliku dwar il-potenzjal u l-fraġilità tal-oċean bħala ambjent naturali se jikkontribwixxu għas-suċċess tal-istrateġija;

P. billi l-pjan ta' azzjoni għall-Atlantiku 2.0 ma fih l-ebda referenza għall-ORs tal-Atlantiku li ssaħħaħ id-dimensjoni tal-baħar u dik Atlantika tal-Unjoni Ewropea;

Evalwazzjoni tal-Istrateġija għall-Atlantiku mill-2013

1. Jenfasizza x-xogħol li twettaq mill-atturi lokali, reġjonali, u nazzjonali, u tal-UE kollha, b'mod partikolari l-ħidma tal-Atlantic Strategy Group;

2. Jinnota bi tħassib l-effetti tal-Brexit u tal-pandemija tal-COVID-19, f'żoni marittimi u kostali Atlantiċi; josserva li, bħala konsegwenza, il-koeżjoni ekonomika, soċjali u territorjali f'dawn it-territorji tista' tiġi pperikolata, b'riskju kbir li jiġu aċċellerati x-xejriet tad-depopolazzjoni;

3. Iqis li l-pjan ta' azzjoni għall-Atlantiku tal-2013 ikkontribwixxa għall-iżvilupp ta' stampa aktar komprensiva ta' x'inhu jiġri fl-Atlantiku, iżda li minħabba l-kamp ta' applikazzjoni wiesa' tiegħu, il-kontribut kien limitat fir-rigward tal-influwenza fuq il-prijoritajiet u l-appoġġ għall-iżvilupp ta' proġetti rilevanti;

4. Jenfasizza l-isforzi biex tiġi promossa d-dimensjoni internazzjonali tal-istrateġija għall-Atlantiku, b'mod partikolari permezz tas-suċċess tad-Dikjarazzjoni ta' Galway dwar il-Kooperazzjoni dwar l-Oċean Atlantiku tal-24 ta' Mejju 2013 u d-Dikjarazzjoni ta' Belém dwar il-Kooperazzjoni fir-Riċerka u l-Innovazzjoni tal-Atlantiku tal-14 ta' Lulju 2017; ifakkar li d-dimensjoni internazzjonali tal-pjan ta' azzjoni għall-Atlantiku tal-2013 u l-appoġġ għall-implimentazzjoni tiegħu jgħinu biex jinftiehmu l-isfidi kontinwi fl-Oċean Atlantiku, kif ukoll l-effetti tagħhom fuq il-komunitajiet kostali differenti;

5. Jinnota b'dispjaċir li r-riżultati ġenerali kienu 'l bogħod mill-potenzjal tal-pjan ta' azzjoni, u jiddeplora n-nuqqas ta' allokazzjoni baġitarja għall-pjan ta' azzjoni u l-kumplessità tas-sistema ta' governanza tiegħu;

6. Jirrimarka li l-1 200 proġett marittimu ġdid u l-kważi EUR 6 biljun f'investimenti indikati mill-Kummissjoni ( 21 ) ma jirriżultawx bis-sħiħ mill-pjan ta' azzjoni għall-Atlantiku tal-2013, iżda jilqa' l-fatt li l-istrateġija għall-Atlantiku attirat jew ispirat uħud minn dawk l-investimenti u l-proġetti; jiddispjaċih, barra minn hekk, li madwar 30 % biss tal-proġetti indikati kienu transnazzjonali ( 22 ) u li r-rieżami ta' nofs it-terminu ma jipprovdix ħarsa ġenerali reali tal-proġetti mwettqa permezz tal-istrateġija; huwa tal-fehma li r-reġjuni tal-Atlantiku ma kinux involuti biżżejjed fil-governanza tal-istrateġija;

7. Jiddeplora l-fatt li għalkemm ġew inklużi fl-istrateġija għall-Atlantiku tal-2013, is-setturi tas-sajd u l-akkwakultura sostenibbli fil-biċċa l-kbira tħallew barra mill-valutazzjoni tar-rieżami ta' nofs it-terminu tal-Kummissjoni tal-2017;

IL-PJAN TA' AZZJONI L-ĠDID 2.0: RAKKOMANDAZZJONIJIET GĦAL TITJIB

Kummenti ġenerali

8. Jilqa' r-reviżjoni tiegħu u jirrikonoxxi l-progress li sar fir-rigward tal-governanza; jiddispjaċih, madankollu, dwar il-persistenza ta' diversi nuqqasijiet;

9. Jilqa' s-selettività akbar tal-prijoritajiet fil-pjan ta' azzjoni l-ġdid, meta mqabbel mal-pjan ta' azzjoni għall-Atlantiku 2013-2020, u jitlob l-implimentazzjoni ta' azzjonijiet konkreti, li jirriżultaw direttament mill-istrateġija; jissuġġerixxi li pjanijiet direzzjonali jew stadji importanti speċifiċi jiġu inklużi għal kull għan sabiex l-azzjonijiet definiti jkunu aktar speċifiċi u jkun aktar faċli li dawn jiġu evalwati;

10. Jiddeplora l-fatt li ma ġie allokat l-ebda finanzjament fil-baġit tal-Unjoni għall-Pjan ta' Azzjoni għall-Atlantiku; jirrakkomanda li l-opportunitajiet ta' finanzjament u l-programmi eżistenti taħt il-QFP 2021-2027, bħall-Interreg, il-Fond Ewropew għall-Iżvilupp Reġjonali, il-Faċilità Nikkollegaw l-Ewropa u Orizzont Ewropa, jippromwovu sejħiet għal proġetti sabiex jindirizzaw l-isfidi u l-opportunitajiet multidimensjonali tar-reġjuni tal-Atlantiku;

11. Jisħaq li tenħtieġ żieda fis-sinerġiji bejn il-fondi u l-programmi Ewropej differenti, b'mod partikolari programmi ġestiti direttament, u programmi nazzjonali u reġjonali, sabiex isostnu ekonomija blu sostenibbli, reżiljenti u kompetittiva fir-reġjuni tal-Atlantiku; jistieden lill-Kummissjoni tqis li tittikketta proġetti li jissodisfaw id-diversi prijoritajiet u objettivi tal-istrateġija l-ġdida, sabiex ikun aktar faċli li dawn jiġu ffinanzjati skont il-programmi u l-fondi tal-UE rilevanti; jistieden lill-Istati Membri u lir-reġjuni involuti jsemmu l-istrateġija fil-programmi u l-fondi tal-politika ta' koeżjoni rilevanti għal dawn ir-reġjuni;

12. Jemmen li l-istrateġija tista' tħeġġeġ l-ippjanar konġunt u l-iżvilupp ta' setturi tal-ekonomija blu fiż-żona tal-Atlantiku, billi ssegwi l-aħjar prattiki ta' ppjanar spazjali marittimu kollaborattiv, inklużiv u transsettorjali u billi tpoġġi t-tħassib ambjentali, dwar il-bijodiversità u dwar il-klima fil-qalba tagħha, u b'hekk tikkontribwixxi għall-kisba tal-objettivi tal-UE dwar il-klima u l-enerġija u tippromwovi teknoloġiji ta' ġenerazzjoni tal-enerġija rinnovabbli lil hinn mill-kosta, bħall-enerġija mill-marea, mill-mewġ, mix-xemx u mir-riħ;

13. Jenfasizza l-importanza li l-programmi ta' finanzjament tal-UE jsiru magħrufa b'mod wiesa' mal-benefiċjarji potenzjali u jistieden lill-Kummissjoni toħroġ gwida ċara u simplifikata dwar dawn l-opportunitajiet kollha; barra minn hekk jistieden lill-Kummissjoni tikkunsidra proġetti ta' tikkettar biex id-dimensjoni Ewropea ssir viżibbli għall-pubbliku;

Reġjuni ultraperiferiċi u gżejjer

14. Jiddeplora l-fatt li fl-istrateġija għall-Atlantiku l-ġdida hemm biss referenza qasira għall-gżejjer tal-Istati Membri fl-Atlantiku, b'mod partikolari l-ORs, minkejja li dawn iż-żoni jiddependu ħafna fuq l-ekonomija blu għas-sostenibbiltà soċjoekonomika tagħhom u jospitaw proporzjon sinifikanti tal-bijodiversità fl-UE;

15. Ifakkar li l-ORs jagħtu dimensjoni Atlantika reali lill-UE u li l-integrazzjoni sħiħa tagħhom f'din l-istrateġija hija fundamentali għas-suċċess tagħha u għalhekk għandha tissaħħaħ; ifakkar li l-insularità, id-distanza u ċ-ċokon tagħhom għandhom jitqiesu, skont l-Artikolu 349 tat-Trattat dwar il-Funzjonament tal-Unjoni Ewropea, għall-promozzjoni tal-integrazzjoni soċjali, ekonomika u territorjali reali, iżda wkoll biex jiġu enfasizzati l-potenzjal uniku u l-assi distintivi tagħhom, bħall-pożizzjoni ġeostrateġika tagħhom;

16. Jissottolinja l-importanza li jiġu żviluppati strateġiji għall-ġlieda kontra l-limitazzjonijiet tar-reġjuni tal-Atlantiku dovuti għad-distanza jew id-densità baxxa tal-popolazzjoni, b'mod partikolari fil-gżejjer tal-Istati Membri u l-ORs, billi jiġu promossi konnessjonijiet tat-trasport aktar sostenibbli, tintemm id-dipendenza enerġetika billi jitħaddnu l-enerġiji rinnovabbli, bħall-enerġija solari, mill-marea u mir-riħ, u billi jiġu żviluppati networks ta' informazzjoni kkoordinati;

Industrija u impjiegi

17. Jirrakkomanda li tiġi żviluppata strateġija industrijali fil-livell Atlantiku, b'komponent qawwi ta' ekonomija blu ambjentali u soċjoekonomika sostenibbli, u jissuġġerixxi li l-pjan ta' azzjoni għandu jiffoka fuq l-iżvilupp ta' industriji ewlenin, kif ukoll fuq politiki settorjali rilevanti speċifiċi għaż-żona jew żoni tal-Atlantiku fejn l-isforzi addizzjonali biex tissaħħaħ il-kooperazzjoni fil-livell tal-baċiri tal-baħar għandhom l-akbar potenzjal;

18. Jitlob li l-istrateġija tpoġġi enfasi qawwija fuq il-ħolqien ta' impjiegi ta' kwalità; iqis li l-prinċipji tal-Pilastru Ewropew tad-Drittijiet Soċjali mhumiex salvagwardjati biżżejjed fil-pjan ta' azzjoni l-ġdid għall-Atlantiku u huwa għalhekk tal-fehma li jeħtieġ li tiġi inkluża dimensjoni soċjali aktar b'saħħitha fl-istrateġija; jitlob li jkun hemm dimensjoni soċjali ambizzjuża li tiġġieled kontra l-faqar u l-esklużjoni soċjali u li tippromwovi l-ħolqien ta' impjiegi ta' kwalità u, b'mod partikolari, it-taħriġ u l-aċċess għaż-żgħażagħ għal professjonijiet marittimi, f'oqsma bħall-bini u t-tiswija tal-bastimenti, l-akkwakultura u s-sajd;

Sajd sostenibbli

19. Jesprimi dispjaċir għall-fatt li l-istrateġija ma ssemmix is-sajd u l-akkwakultura sostenibbli, anki jekk dawn l-industriji għandhom rwol soċjoekonomiku u ambjentali vitali tul il-kosta tal-Atlantiku u fl-ORs tal-UE; jitlob li dan is-settur ewlieni tal-ekonomija blu jkun inkluż fl-istrateġija l-ġdida, f'konformità mal-komunikazzjoni tal-Kummissjoni tas-17 ta' Mejju 2021 dwar approċċ ġdid għal ekonomija blu sostenibbli fl-UE; iqis li referenzi għal dawn l-industriji dejjem għandhom jalludu għall-implimentazzjoni ta' approċċ ekosistemiku għall-ġestjoni marittima;

20. Iwissi kontra l-effetti negattivi ta' sajd eċċessiv u jisħaq fuq il-ħtieġa li l-Istati Membri u r-reġjuni taż-żona tal-Atlantiku jikkooperaw b'mod effikaċi kontra sajd illegali mhux irrapportat;

21. Jisħaq fuq l-importanza tal-kooperazzjoni bejn il-Kummissjoni, l-istati kostali tal-Atlantiku u l-aġenziji fir-rigward tal-protezzjoni tal-istokkijiet tal-ħut, il-kisba tar-rendiment massimu sostenibbli u t-tmiem tas-sajd eċċessiv;

22. Jisħaq li l-pjan ta' azzjoni l-ġdid għall-Atlantiku għandu jippromwovi sinerġiji akbar mal-Istrateġija “Mill-Għalqa sal-Platt” u l-istrateġija għall-bijodiversità għall-2030 sabiex tiġi appoġġjata ekonomija blu ambjentalment, soċjalment u ekonomikament sostenibbli, soda u kompetittiva, fiż-żona tal-Atlantiku;

23. Jinnota li l-ħruġ tar-Renju Unit mill-UE jaf ibiddel il-mod li bih il-bastimenti tal-UE jwettqu l-attivitajiet tagħhom fl-Oċean Atlantiku u d-dinamika storika li teżisti fir-reġjun;

Turiżmu sostenibbli

24. Jenfasizza l-ħtieġa li jiġi żviluppat turiżmu ta' kwalità għolja, intelliġenti u sostenibbli billi dan hu settur kruċjali tal-ekonomija blu, u jistenna li l-Parlament u l-Kummissjoni jvaraw proġetti pilota f'dan il-qasam; iħeġġeġ lill-Kummissjoni tiżgura li l-pjan ta' azzjoni għall-Atlantiku 2.0 ikun allinjat sewwa mal-istrateġija għat-turiżmu kostali u marittimu u jitlob rivalutazzjoni immedjata ta' din tal-aħħar; jistieden lill-Kummissjoni u lill-Istati Membri jiżviluppaw ukoll forom ġodda ta' turiżmu marittimu u kostali sostenibbli li jżidu l-valur taż-żoni kostali bid-diversifikazzjoni tal-attivitajiet offruti, filwaqt li jippreservawhom billi jiġġieldu l-effetti dannużi tat-turiżmu tal-massa fuq il-kosta, l-ambjent u l-wirt kulturali; jenfasizza l-importanza tal-ekonomija ċirkolari fis-settur turistiku bl-iżvilupp ta' prattiki aktar sostenibbli li jkunu ta' benefiċċju għall-iżvilupp u l-impjiegi lokali tul is-sena kollha; jinnota l-potenzjal sinifikanti tat-turiżmu gastronomiku marbut partikolarment ma' prodotti tas-sajd u l-akkwakultura;

25. Jisħaq fuq l-importanza ta' REACT-EU, li tista' tagħti lir-reġjuni tal-Atlantiku bidu ġdid permezz ta' turiżmu kostali, innovazzjoni u infrastruttura portwarja sostenibbli; ifakkar li jeħtieġ jinħolqu, jiġu adattati u mmodernizzati infrastrutturi marittimi eżistenti speċifiċi, bħal faċilitajiet ta' navigazzjoni u ta' appoġġ rikreattiv;

Pilastru I – Il-portijiet tal-Atlantiku bħala portali u ċentri tal-ekonomija blu

26. Jenfasizza l-importanza li jissaħħaħ ir-rwol tal-portijiet tal-Atlantiku u l-ħtieġa ta' investimenti f'infrastruttura intelliġenti, kif ukoll l-importanza tal-iżvilupp u l-ġestjoni sostenibbli tal-portijiet, inklużi portijiet ekoloġiċi; jissottolinja r-rwol fundamentali u strateġiku tal-portijiet bħala portali għall-Ewropa, pjattaformi tal-loġistika, hotspots għat-turiżmu, riżorsi tal-produzzjoni tal-enerġija, ċentri tal-ħżin u hubs industrijali; jinnota l-ħtieġa li, f'qasir żmien, jiġu adottati miżuri sabiex il-portijiet jingħataw il-possibbiltà li jipproteġu ruħhom mill-konsegwenzi tat-tibdil fil-klima, partikolarment iż-żieda fil-livell tal-baħar;

27. Jistieden lill-Kummissjoni, lill-Istati Membri u lir-reġjuni tagħhom irawmu proġetti ambjentali u soċjoekonomiċi innovattivi sostenibbli fis-setturi marittimi tal-Atlantiku, ġewwa u madwar il-portijiet, tul il-kosta tal-Atlantiku u fit-territorji marittimi, bħall-installazzjoni ta' infrastruttura marittima “ekoloġika” għat-tagħbija;

28. Jistieden lill-Kummissjoni biex fil-pjan ta' azzjoni l-ġdid għall-Atlantiku tinkludi aktar miżuri għall-promozzjoni tal-konnettività bejn il-portijiet u l-ajruporti, meta jkun applikabbli, billi tiżdied is-sostenibbiltà tagħhom, u l-iżvilupp taż-żoni interni permezz ta' konnessjonijiet multimodali; jiddeplora l-problemi persistenti dwar l-interoperabbiltà tat-trasport ferrovjarju fil-Kuritur tal-Atlantiku;

29. Jistieden lill-Kummissjoni u lill-Istati Membri jlestu l-proġetti prijoritarji inklużi fin-Network Trans-Ewropew tat-Trasport (TEN-T) għall-Kuritur tal-Atlantiku, speċjalment fiż-żoni transfruntiera u fil-kuntest tal-linji gwida futuri tat-TEN-T u tal-Faċilità Nikkollegaw l-Ewropa (2021-2027), u jippromwovu l-iżvilupp tal-Awtostradi tal-Baħar tat-TEN-T u jinvestu fihom, filwaqt li joħolqu konnessjonijiet bejn il-gżejjer u l-kontinent;

30. Jistieden lill-Kummissjoni u lir-reġjuni tal-Atlantiku jiżviluppaw strateġiji biex jeliminaw il-konġestjonijiet ferrovjarji, ikomplu bl-iżvilupp ta' konnessjonijiet ferrovjarji ta' veloċità għolja u jtejbu b'mod parallel il-linji konvenzjonali, jipprovdu kontinwità transfruntiera, ifasslu pjanijiet għat-trasferiment multimodali lejn mezzi ta' trasport sostenibbli, jappoġġjaw l-iżvilupp tal-awtostrada ferrovjarja tal-Atlantiku, itejbu l-konnessjonijiet bejn il-portijiet ferrovjarji u jorbtuhom ma' kurituri ewlenin oħra tat-TEN-T, partikolarment il-Kuritur tal-Mediterran, il-Kuritur ta' bejn il-Baħar tat-Tramuntana u l-Mediterran u l-Kuritur ta' bejn ir-Renu u l-Alpi, kif ukoll il-linji l-oħra fil-Kuritur tal-Atlantiku, fid-dawl tal-objettivi tal-Patt Ekoloġiku Ewropew u l-istrateġija tal-UE għall-bijodiversità għall-2030; jinnota b'sodisfazzjon ir-riallinjament li hemm ippjanat għall-kurituri marittimi bejn l-Ewropa kontinentali u l-Irlanda wara l-Brexit, u partikolarment l-integrazzjoni tal-Irlanda fil-Kuritur tal-Atlantiku;

31. Jilqa' l-ħidma tal-partijiet ikkonċernati nazzjonali u reġjonali fil-preservazzjoni u t-titjib tal-livelli ta' sikurezza tal-infrastruttura bl-implimentazzjoni ta' leġiżlazzjoni xierqa, il-kooperazzjoni u l-iskambju tal-aħjar prattiki;

32. Jistieden lill-Kummissjoni tagħti spinta lid-dekarbonizzazzjoni tat-trasport marittimu bħala mod kif jiġu promossi l-investimenti li jtejbu s-sostenibbiltà; jistieden lill-Kummissjoni u lill-industrija tat-trasport marittimu jevalwaw il-benefiċċju li titwaqqaf sħubija għat-trasport marittimu fil-livell tal-UE biex titrawwem l-innovazzjoni fis-settur, jingħata kontribut għad-dekarbonizzazzjoni, jinħolqu infrastrutturi għat-tagħbija, il-ħżin u l-provvista ta' fjuwils alternattivi fil-portijiet u t-terminals tal-merkanzija u jiġu żviluppati pjanijiet ta' mmaniġġjar tal-iskart għall-portijiet tal-Atlantiku;

Pilastru II – Ħiliet blu tal-futur u litteriżmu dwar l-oċeani

33. Jisħaq fuq il-ħtieġa li jinħolqu networks bejn universitajiet u ċentri tat-tagħlim fil-qasam tar-riċerka u t-taħriġ dwar suġġetti blu, u jinnota b'interess l-opportunitajiet offruti mill-programm Erasmus+ 2021-2027 permezz tal-inizjattivi ġodda ta' alleanzi ta' universitajiet Ewropej u Ċentri ta' Eċċellenza Vokazzjonali; jinkoraġġixxi l-iżvilupp ulterjuri tal-Iskejjel Blu Ewropej; jenfasizza li edukazzjoni u taħriġ speċifiċi dwar l-ekonomija blu, inkluż permezz tal-Fond Soċjali Ewropew Plus, jikkontribwixxu għas-sensibilizzazzjoni dwar l-ekosistemi marini u dwar il-ħtieġa li jiġu protetti billi tiġi indirizzata l-problema tal-iskart fil-baħar;

34. Jisħaq fuq l-importanza tal-ġlieda kontra t-tluq bikri mill-iskola u tal-edukazzjoni formali u mhux formali għat-titjib tal-ħiliet tal-popolazzjonijiet marittimi u jinkoraġġixxi sforzi għall-koordinazzjoni ta' miżuri mid-diversi setturi rilevanti għall-promozzjoni ta' tkabbir blu inklużiv u kompetittiv;

35. Jisħaq fuq l-importanza li jitnedew proġetti pilota fir-reġjun tal-Atlantiku fil-qasam tal-governanza tal-oċeani u l-għarfien dwarhom, fir-reġjuni ultraperiferiċi u fi bnadi oħra, bl-involviment tal-universitajiet, iċ-ċentri ta' riċerka u l-kulleġġi marittimi;

36. Jilqa' ż-żieda fl-iżvilupp tar-riċerka fil-bijoteknoloġija marina l-ġdida minħabba l-użu potenzjali tagħha f'applikazzjonijiet industrijali u mediċi; ifakkar li proġetti u inizjattivi ta' innovazzjoni jistgħu jikkontribwixxu għall-iżvilupp ta' kapaċitajiet ta' riċerka, in-networking u l-iskambju tal-aħjar prattiki;

Pilastru III – Enerġija rinnovabbli mill-baħar

37. Jilqa' l-inizjattivi biex jitħaffef l-adattament għat-tibdil fil-klima u biex jintlaħaq l-objettiv li nsiru kontinent newtrali f'termini ta' emissjonijiet tal-karbonju sal-2050, bħall-Alleanza tal-Ħiliet Trans-Atlantika u l-ħolqien ta' inċentivi għall-promozzjoni tal-installazzjoni ta' faċilitajiet tal-enerġija rinnovabbli fuq l-art u lil hinn mill-kosta; jisħaq fuq l-importanza tal-kooperazzjoni fost l-istati kostali tal-Atlantiku dwar ir-riċerka u l-iżvilupp f'enerġiji rinnovabbli emerġenti bħall-enerġija mix-xemx, mill-mewġ, mill-marea u mir-riħ; jiddispjaċih li l-enerġija rinnovabbli lil hinn mill-kosta fir-reġjun tal-Atlantiku għadha sottożviluppata;

38. Jirrimarka li r-riforma tal-ekonomija blu fiż-żona tal-Atlantiku tista' tikkontribwixxi għat-tranżizzjoni lejn enerġija nadifa, billi tisfrutta l-potenzjal dejjem akbar tal-enerġiji rinnovabbli lil hinn mill-kosta u l-ġestjoni aktar sostenibbli tal-ispazju marittimu f'konformità mal-Patt Ekoloġiku Ewropew, li jenfasizza r-rwol essenzjali tal-produzzjoni tal-enerġija rinnovabbli lil hinn mill-kosta għat-tranżizzjoni lejn ekonomija newtrali għall-klima;

Pilastru IV – Oċeani b'saħħithom u kosti reżiljenti

39. Jiddispjaċih li l-pjan ta' azzjoni għall-Atlantiku 2.0 u l-pilastri tiegħu ma jsemmux l-implimentazzjoni tal-approċċ ekosistemiku għall-ġestjoni tal-baħar kif mitlub mid-Direttiva Kwadru dwar l-Istrateġija Marina ( 23 ) u li dan l-approċċ għandu japplika għall-attivitajiet kollha li huma parti mill-Ekonomija Blu;

40. Jappoġġja r-riċerka dwar l-oċeani u jistieden lill-Kummissjoni u lir-reġjuni tal-Atlantiku biex, fl-ambitu tal-Pilastru IV tal-Pjan ta' Azzjoni, jippromwovu proġett konġunt kbir ta' tindif mit-tniġġis għall-Oċean Atlantiku u l-qiegħ tiegħu, jappoġġjaw ir-riċerka oċeanografika u l-osservazzjoni dwar qiegħ il-baħar u jippromwovu miżuri sostenibbli għall-prevenzjoni tat-tniġġis; jappella, f'dan il-kuntest, biex jiġu żviluppati azzjonijiet li jikkontribwixxu għall-protezzjoni u d-dekarbonizzazzjoni ta' sorsi marittimi, bħall-karbonju ġġenerat mill-bastimenti;

41. Huwa tal-fehma li l-ekonomija ċirkolari għandha titwessa' permezz tal-ġbir tal-iskart fil-baħar u r-riintroduzzjoni tiegħu fl-ekonomija; iħeġġeġ lill-Kummissjoni tappoġġja l-bini ta' ċentri għall-ġbir u t-trattament ta' plastik u skart ieħor tal-baħar, b'mod partikolari fir-reġjuni ultraperiferiċi tal-Atlantiku, li huma affettwati ħafna mill-iskart li jinġarr mill-kurrenti tal-baħar; jissuġġerixxi li jitwaqqaf ċentru għall-prevenzjoni u l-ġlieda kontra t-tniġġis tal-baħar f'wieħed mir-reġjuni ultraperiferiċi tal-Atlantiku;

42. Jistieden lill-Kummissjoni u lill-Istati Membri u lir-reġjuni tagħhom jiżviluppaw kapaċitajiet aħjar ta' prevenzjoni u ġestjoni tar-riskju biex jittrattaw inċidenti fuq l-art u fil-baħar u diżastri naturali; jistieden lill-Kummissjoni taħdem mill-qrib mal-Aġenzija Ewropea għas-Sigurtà Marittima biex tappoġġja lill-Istati Membri fil-mitigazzjoni tar-riskji ambjentali relatati mat-tbaħħir u fit-titjib tas-sostenibbiltà u s-sikurezza ġenerali tas-settur marittimu;

43. Jilqa' r-riferiment għall-immappjar u l-preservazzjoni jew ir-rikostituzzjoni tal-artijiet mistagħdra kostali fil-pjan ta' azzjoni għall-Atlantiku 2.0 bħala parti mill-Għan 6 dwar il-kisba ta' reżiljenza kostali aktar b'saħħitha; jistieden lill-Kummissjoni tiżgura li dawn l-oqsma jkollhom pjanijiet ta' ġestjoni effettivi;

44. Jenfasizza l-importanza ta' programmi ddedikati tal-Fond Ewropew għall-Iżvilupp Reġjonali/Interreg immirati b'mod speċjali lejn il-mitigazzjoni tat-tibdil fil-klima u l-adattament għalih, u lejn il-valutazzjoni u l-prevenzjoni tar-riskji idroġeoloġiċi fiż-żoni kostali u l-artijiet mistagħdra;

45. Jistieden lill-Kummissjoni biex, b'kollaborazzjoni mal-Organizzazzjoni Marittima Internazzjonali, tfassal inizjattivi ambizzjużi u pjan direzzjonali għad-dekarbonizzazzjoni tal-bastimenti abbażi ta' valutazzjoni tal-impatt fil-fond;

46. Jistieden lill-Istati Membri jistabbilixxu żoni marittimi kbar protetti, u jenfasizza l-importanza li jiġu protetti l-ispeċijiet kollha tal-baħar; jissottolinja l-fatt li ż-żoni protetti tal-baħar mhux biss jipproteġu l-ekosistemi tal-baħar iżda jaqdu wkoll rwol fil-mitigazzjoni tat-tibdil fil-klima u l-adattament għalih u jikkontribwixxu għal oċeani b'saħħithom u reżiljenti; itenni t-talba li għamlet il-Kummissjoni fl-istrateġija tagħha għall-bijodiversità għall-2030 li mill-inqas 30 % taż-żona tal-baħar fl-UE tkun protetta, anke permezz ta' żoni ta' rkupru tal-istokkijiet tal-ħut, kif previst fil-Politika Komuni tas-Sajd, u li tal-anqas 10 % tal-ibħra tal-UE jkunu kklassifikati bħala żoni protetti strettament ( 24 )

47. Jisħaq fuq l-importanza li l-isforzi tal-Kummissjoni u tal-Istati Membri jkunu allinjati sabiex jittejbu s-saħħa u l-amministrazzjoni tal-oċean u l-promozzjoni tal-ġestjoni sostenibbli tar-riżorsi tiegħu, kif stabbilit fid-Dikjarazzjoni ta' Galway u fid-Dikjarazzjoni ta' Belém;

48. Jissottolinja l-importanza tar-rapport “Missjoni Starfish 2030: Nirrestawraw l-Oċean u l-Ibħra tagħna” għall-pjan ta' azzjoni għall-Atlantiku u jitlob miżuri ta' appoġġ u koordinazzjoni mal-Istati Membri u r-reġjuni tagħhom fl-implimentazzjoni ta' politiki biex jintlaħqu l-ħames objettivi ġenerali tiegħu: għarfien, riġenerazzjoni, tniġġis żero, dekarbonizzazzjoni u governanza;

Governanza

49. Jilqa' l-fatt li r-reġjuni tal-Atlantiku issa huma involuti aktar mill-qrib fil-governanza tal-istrateġija għall-Atlantiku, li d-delegazzjonijiet nazzjonali huma liberi li jistiednu rappreżentanti mir-reġjuni tagħhom jipparteċipaw fil-kumitat strateġiku għall-ħidma fuq ir-reġjun tal-Atlantiku u li l-Konferenza tar-Reġjuni Periferiċi Marittimi ntalbet tieħu rwol ta' konsulenza; jirrimarka, b'rabta ma' dan, li r-reġjuni, l-irħula, l-ibliet u l-muniċipalitajiet kostali jistgħu jikkontribwixxu b'mod sinifikanti għall-implimentazzjoni ta' dan il-pjan ta' azzjoni;

50. Jappella biex fid-delegazzjonijiet nazzjonali jiġu inklużi rappreżentanti mir-reġjuni kollha kkonċernati u li pajjiżi u territorji ekstra-Ewropej u pajjiżi terzi tal-Atlantiku jiġu mistiedna jipparteċipaw fl-istrateġija;

51. Jiġbed l-attenzjoni għas-suċċess tal-istruttura ta' governanza tal-istrateġija għall-Alpi;

52. Jipproponi li jsiru laqgħat tal-anqas fuq bażi annwali jew aktar frekwenti bejn l-Istati Membri, ir-reġjuni involuti fl-istrateġija, il-Kummissjoni, il-Parlament u l-partijiet ikkonċernati kollha sabiex jiġu promossi koordinazzjoni aħjar u monitoraġġ frekwenti tal-miżuri introdotti minn kull reġjun; jemmen li għandha tingħata aktar viżibbiltà lill-istruttura l-ġdida ta' governanza u lil-laqgħat li se jsiru fil-futur;

53. Jirrakkomanda li l-partijiet fl-istrateġija għall-Atlantiku u l-membri tal-Kumitat ta' Monitoraġġ ta' Interreg għaż-Żona tal-Atlantiku jistabbilixxu objettivi u proċeduri deċiżjonali komuni, biex jiġu implimentati aħjar soluzzjonijiet sabiex jiġu indirizzati sfidi reġjonali fl-oqsma tal-innovazzjoni, l-effiċjenza fir-riżorsi, l-ambjent u l-kultura, filwaqt li jiġu appoġġjati l-iżvilupp reġjonali u t-tkabbir sostenibbli; jenfasizza li l-programm Interreg għaż-żona tal-Atlantiku m'għandux il-kapaċità amministrattiva u finanzjarja li jkun l-uniku sors ta' finanzjament għal proġetti li jaqgħu taħt l-istrateġija għall-Atlantiku;

54. Jistieden lill-Kummissjoni biex, fil-kuntest tal-miri speċifiċi tal-istrateġija għall-Atlantiku, tiffoka fuq l-inqas reġjuni żviluppati fiż-żona tal-Atlantiku; iqis li hu fundamentali li jiżdied l-għadd ta' sejħiet speċifiċi għal proġetti fir-reġjuni tal-Atlantiku, inkluż għal proġetti transatlantiċi żgħar, medji u fuq skala kbira, dwar il-prijoritajiet soċjoekonomiċi inqas żviluppati tal-istrateġija għall-Atlantiku; ifakkar, f'dan il-kuntest, fl-importanza li jiġi implimentat bis-sħiħ il-prinċipju tas-sħubija, bl-involviment tas-sħab soċjoekonomiċi u ta' partijiet ikkonċernati oħra fit-tfassil tal-programmi tal-politika ta' koeżjoni fir-reġjuni tal-Atlantiku, anke sabiex jiġu żgurati ppjanar u implimentazzjoni aħjar tal-proġetti fuq il-post;

55. Iħeġġeġ lill-Istati Membri biex, f'kooperazzjoni mal-awtoritajiet reġjonali u lokali tagħhom, kif ukoll ma' partijiet ikkonċernati oħrajn, iżidu l-impenn tagħhom u jimplimentaw proġetti strateġiċi komuni; jenfasizza l-importanza tas-setturi strateġiċi koperti f'dan il-pjan ta' azzjoni, bħat-trasport, l-enerġija, it-turiżmu sostenibbli, il-ħarsien tal-ambjent u l-użu sostenibbli tar-riżorsi, ir-riċerka u l-edukazzjoni;

56. Huwa tal-fehma li l-organizzazzjonijiet ambjentali mhux governattivi li l-attivitajiet tagħhom huma direttament relatati mal-baħar għandhom ikunu involuti b'mod aktar attiv fil-ħolqien, il-promozzjoni u l-implimentazzjoni ta' proġetti ġodda, fl-edukazzjoni u f'setturi oħra, bħall-protezzjoni tal-ekosistemi u l-bijodiversità tal-Atlantiku;

57. Jistieden lill-partijiet fl-istrateġija għall-Atlantiku biex, bl-appoġġ tal-Kummissjoni, jiżviluppaw pjattaforma ta' informazzjoni speċifika għall-iskambju ta' esperjenzi u l-aħjar prattiki ta' rilevanza għall-pjan ta' azzjoni għall-Atlantiku 2.0;

58. Iħeġġeġ lill-Kummissjoni biex, fid-dawl tan-nuqqasijiet serji identifikati, tagħmel rieżami tal-istrateġija attwali;

Lejn makroreġjun fiż-żona tal-Atlantiku

59. Ifakkar li l-Kunsill, fil-konklużjonijiet tiegħu tal-5 ta' Ġunju 2019 dwar l-implimentazzjoni tal-istrateġiji makroreġjonali tal-UE, baqa' miftuħ għall-ħolqien ta' makroreġjuni ġodda; jistieden lill-Kunsill Ewropew jagħti mandat lill-Kummissjoni biex toħloq mudell makroreġjonali tal-Atlantiku li jsaħħaħ l-inklużjoni tal-awtoritajiet reġjonali u r-rwol tar-reġjuni ultraperiferiċi tal-Atlantiku fil-governanza tal-istrateġija għall-Atlantiku, imexxi proġetti ambizzjużi għaż-żona tal-Atlantiku, jikkoordina aħjar l-użu tal-fondi tal-UE fir-reġjuni u jaħdem b'mod integrat, filwaqt li jiffoka fuq is-sinerġiji bejn id-dimensjoni marittima u l-koeżjoni ekonomika, soċjali u territorjali;

60. Jistieden lill-Kummissjoni twettaq analiżi fil-fond dwar il-benefiċċji tal-implimentazzjoni ta' makroreġjun tal-Atlantiku għall-Istati Membri u r-reġjuni tagħhom, li jindirizza l-isfidi komuni li jiffaċċjaw dawn ir-reġjuni; jistieden lill-Kummissjoni tqis l-ispeċifiċitajiet tar-reġjuni ultraperiferiċi fil-pjan ta' azzjoni u fl-analiżi tal-ħolqien ta' makroreġjun tal-Atlantiku u jisħaq fuq il-ħtieġa li l-ispeċifiċitajiet tagħhom jiġu kkunsidrati kif xieraq billi għal kull baċir – il-baċir tal-Karibew, il-baċir tal-Amażonja u l-baċir tal-Makaroneżja – jiġu żviluppati strateġiji dedikati li jiffukaw fuq l-isfidi partikolari tar-reġjuni ultraperiferiċi, u b'hekk jiġi ggarantit li l-ebda reġjun ma jitħalla jibqa' lura;

o

o o

61. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Istati Membri u lill-parlamenti reġjonali ta' Franza, l-Irlanda, il-Portugall u Spanja involuti fl-istrateġija, kif ukoll lill-Kumitat tar-Reġjuni u l-Kumitat Ekonomiku u Soċjali Ewropew.

(1) ĠU L 282, 19.10.2016, p. 4.

(2) ĠU C 270, 7.7.2021, p. 2.

(3) Ir-riżoluzzjoni tal-Parlament Ewropew tas-17 ta' Frar 2011 dwar l-implimentazzjoni tal-istrateġija tal-Unjoni għar-reġjun tad-Danubju (ĠU C 188 E, 28.6.2012, p. 30); ir-riżoluzzjoni tal-Parlament Ewropew tat-13 ta' Settembru 2016 dwar Strateġija tal-UE għar-reġjun Alpin (ĠU C 204, 13.6.2018, p. 57); u r-riżoluzzjoni tal-Parlament Ewropew tat-28 ta' Ottubru 2015 dwar strateġija tal-UE dwar strateġija tal-UE għar-reġjun Adrijatiku u Joniku (ĠU C 355, 20.10.2017, p. 23).

(4) ĠU L 75, 19.3.2015, p. 4.

(5) ĠU L 206, 22.7.1992, p. 7.

(6) ĠU L 20, 26.1.2010, p. 7.

(7) ĠU C 270, 7.7.2021, p. 94.

(8) ĠU L 231, 30.6.2021, p. 159.

(9) ĠU L 231, 30.6.2021, p. 94.

(10) ĠU L 354, 28.12.2013, p. 22.

(11) ĠU C 232, 16.6.2021, p. 28.

(12) Testi adottati, P9_TA(2021)0109.

(13) ĠU C 199 E, 7.7.2012, p. 95.

(14) ĠU C 353 E, 3.12.2013, p. 122.

(15) ĠU L 124, 25.4.2014, p. 1.

(16) ĠU L 164, 25.6.2008, p. 19.

(17) ĠU L 288, 6.11.2007, p. 27.

(18) ĠU L 197, 21.7.2001, p. 30.

(19) Studju tal-Kummissjoni ta' Diċembru 2017 bit-titolu “Study input for the term review of the implementation of the Atlantic Action Plan” (Studju li jikkontribwixxi għar-rieżami ta' nofs it-terminu tal-implimentazzjoni tal-Pjan ta' Azzjoni għall-Atlantiku).

(20) Id-Direttiva (UE) 2018/2001 tal-Parlament Ewropew u tal-Kunsill tal-11 ta' Diċembru 2018 dwar il-promozzjoni tal-użu tal-enerġija minn sorsi rinnovabbli (ĠU L 328, 21.12.2018, p. 82).

(21) Il-Kummissjoni Ewropea, “L-Istrateġija Atlantika u l-Pjan ta' Azzjoni 2013-2020”, paġna kkonsultata fl-20 ta' Lulju 2021, disponibbli fuq: https://atlanticstrategy.eu/en/atlantic-strategy-glance/atlantic-strategy.

(22) Studju tal-Kummissjoni ta' Diċembru 2017 bit-titolu “Study input for the term review of the implementation of the Atlantic Action Plan” (Studju li jikkontribwixxi għar-rieżami ta' nofs it-terminu tal-implimentazzjoni tal-Pjan ta' Azzjoni għall-Atlantiku).

(23) Fl-Artikolu 1 tagħha, id-Direttiva tgħid li l-approċċ ekosistemiku għandu jiġi applikat b'mod li jiżgura li “l-pressjoni kollettiva ta' tali attivitajiet tinżamm f'livelli kompatibbli mal-kisba ta' status ambjentali tajjeb u li l-kapaċità tal-ekosistemi marini li jirrispondu għal bidliet ikkawżati mill-bniedem ma tiġix kompromessa, filwaqt li jippermettu l-użu sostenibbli ta' prodotti u servizzi marini minn ġenerazzjonijiet preżenti u futuri”.

(24) L-Istrateġija tal-UE għall-Bijodiversità għall-2030 tistabbilixxi l-objettivi għall-protezzjoni legali ta' minimu ta' 30 % tal-art u 30 % tal-baħar tal-UE u l-integrazzjoni ta' kurituri ekoloġiċi (li jfisser żieda ta' 4 % f'żoni terrestri u 19 % f'żoni marittimi meta mqabbel mal-lum). Barra minn hekk titlob li 10 % tal-art u 10 % tal-baħar fl-UE għandhom ikunu żoni protetti strettament (illum 3 % biss tal-art u inqas minn 1 % tal-baħar huma taħt protezzjoni stretta).